Diari Oficial de la Generalitat Valenciana


Sumari del DOGV 7486, del 16-03-2015 (2015/2167)

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les resolucions de no sotmetiment a avaluació d'impacte ambiental corresponents als expedients 256/2264-LIA Cofrentes i 258/9734-PBK Cofrentes.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7486

Data del DOGV
:   16-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2167


Data del document
:   27-02-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Cofrentes
    * impacte ambiental

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les resolucions de no sotmetiment a avaluació d'impacte ambiental corresponents als expedients 256/4184-AYU Cofrentes i 258/2780-ZUN Cofrentes. [2015/2167]  
De conformitat amb l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental, el qual establix la publicació en el Diari Oficial de la Comunitat Valenciana de la resolució de no sotmetiment a avaluació d'impacte ambiental, resolc:  
  
Únic  
Publicar en el Diari Oficial de la Comunitat Valenciana les resolucions de no sotmetiment a avaluació d'impacte ambiental corresponents als expedients 256/2022-CKT Cofrentes i 258/9254-RDH Cofrentes.  
  
  
«Resolució  
Expedient 256/9025-KHE  
Títol: Projecte de Depòsit i Casa de Bombes en la Central Nuclear de Cofrentes.  
Promotor: Central Nuclear de Cofrentes (CNC).  
Autoritat substantiva: Ajuntament de Cofrentes (llicència urbanística ref. 50/2012).  
Localització: CNC, terme municipal de Cofrentes (València).  
Projecte presentat  
El projecte té per objecte la construcció d'un depòsit i una casa de bombes que formaran part del subsistema sísmic de protecció contra incendis de la CNC. Tindrà capacitat semblant al sistema de protecció contra incendis (PCI) actual, i assegurarà el subministrament d'aigua a les boques d'incendi equipades (BIE) que protegixen els equips necessaris per a la parada segura de la planta en cas d'un terratrèmol de parada segura (SSE). Este subsistema sísmic de PCI s'ubicarà a la distància requerida de la bassa d'aigua de servicis essencials (UHS), i eliminarà el risc d'afectar l'estructura, el sistema o els components (ESC) divisional del sistema P40 durant l'execució de les pantalles de pilons.  
El depòsit de PCI sísmic tindrà una capacitat de 1954 m³. Serà de planta rectangular, de 35,5 m x 7,5 m i 9,26 m d'altura. En la llosa superior en el seu costat sud s'ubicarà la bomba i un depòsit de gasoil. La zona on s'ubica la bomba es cobrix a fi d'evitar l'impacte de projectils per mitjà d'un mur perimetral i una llosa superior de 40 cm de grossària. S'instal·la la línia d'aportació d'aigua des del sistema de tractament d'aigua d'aportació al cicle, línia de rebosadura. La canonada s'instal·larà en una galeria de servicis de 7,7 m x 2,0 m.  
La construcció d'estes instal·lacions obliga a desviar una galeria elèctrica, una galeria mecànica i un col·lector de pluvials.  
Tramitació administrativa  
L'Ajuntament de Cofrentes tramita la sol·licitud de llicència urbanística per a construcció d'instal·lacions del sistema de protecció contra incendis en la central nuclear de Cofrentes (CNC). Tenint en compte que les esmentades instal·lacions s'ubiquen en Xarxa Natura 2000, s'ha remés, amb data 28 de novembre de 2014 a este òrgan ambiental, una consulta sobre la necessitat de sotmetre el projecte a avaluació d'impacte ambiental.  
L'ajuntament remet còpies de:  
- El projecte definitiu de novembre de 2014.  
- Informes favorables de 17 de desembre de 2014 i 21 de febrer de 2013, de la Secretaria General del Consell de Seguretat Nuclear (CSN).  
  
- Resolució de 29 de gener de 2013, de la Direcció General de Medi Natural, relativa a este projecte i al de demolició i reposició de coberta d'un depòsit en la CNC (este últim no es referix a noves instal·lacions sinó al manteniment d'elements existents, ref. municipal 51/2012).  
  
- Informes emesos per la Subdirecció General d'Emergències i Planificació, de 16 de desembre de 2014 i 18 de febrer de 2013, que no formula observacions.  
Consideracions ambientals  
El projecte, dóna resposta a les exigències de la instrucció de seguretat IS-30 i la guia de seguretat GS1.19, sobre requisits del programa de protecció contra incendis en centrals nuclears, segons informa, en data 21 de febrer de 2013, la secretària general del Consell de Seguretat Nuclear. Inicialment (2012), es va proposar una alternativa d'ubicació que va quedar descartada pel fet que, analitzades les maniobres necessàries per a la seua construcció, es va detectar el risc de bolcada de maquinària sobre sistemes sensibles de la CNC que quedaven pròxims a l'actuació. Per això ha quedat desplaçat uns metres.  
El projecte queda inclòs en l'interior de la parcel·la ocupada per les instal·lacions de la CNC. Estes es troben situades al costat del riu Xúquer. El risc d'inundació associat al llit assenyalat no afecta la ubicació del depòsit. Tota la parcel·la està inclosa en l'àmbit de la Xarxa Natura 2000, en l'espai ZEPA Serra de Martés-Muela de Cortes.  
Amb relació a la RN2000, s'ha emés per part del seu òrgan gestor (Direcció General de Medi Natural), una resolució de valoració preliminar de repercussions de data 29 de gener de 2013, segons la qual el projecte no tindrà efectes apreciables sobre la RN2000, per la qual cosa no s'ha de sotmetre a una avaluació detallada dels seus efectes sobre esta. L'esmentada resolució també contempla la demolició i la reposició de la coberta d'un depòsit. El desplaçament del depòsit uns metres per a evitar riscos durant la seua execució no implica canvis rellevants en relació a les consideracions incloses en l'informe indicat.  
  
No s'identifiquen altres òrgans amb competències en matèria ambiental que puguen resultar afectats per la realització del projecte. L'Ajuntament tramita la llicència d'obres, per la qual cosa és l'òrgan substantiu, als efectes de la normativa en matèria d'impacte ambiental.  
Basant-se en la informació aportada per l'Ajuntament, es pot apreciar que:  
- El projecte es desenrotlla en l'interior de les instal·lacions de la CNC, sense afectar l'entorn exterior a estes, per la qual cosa no s'incrementa l'ocupació de terrenys.  
- La seua construcció respon a un requisit de seguretat i millora els sistemes disponibles en cas d'emergència. No suposa una modificació de les condicions de disseny i explotació de la CNC.  
- S'ha analitzat el risc d'accidents durant l'execució del projecte sobre elements sensibles de la CNC, la qual cosa ha portat a modificar el projecte i s'ha minimitzat el dit risc.  
- Es tracta d'un àmbit ja alterat, per la qual cosa no es produïx afecció sobre elements naturals. En particular, no es preveu afecció sobre la RN2000.  
Els residus generats per la construcció del projecte s'hauran de gestionar adequadament a través de gestors autoritzats. No es preveuen altres afeccions significatives associades al projecte.  
  
Consideracions jurídiques  
Les centrals nuclears es troben sotmeses a l'avaluació d'impacte ambiental, d'acord amb la normativa bàsica d'avaluació d'impacte ambiental (Reial Decret Legislatiu 1/2008, d'11 de gener, annex I, grup 3.b.2. No obstant això, el projecte consistix en una instal·lació auxiliar de la central nuclear de Cofrentes que millora la seguretat del conjunt sense alterar les condicions de la seua explotació. A pesar d'això, tota la instal·lació es troba situada en l'àmbit de la Xarxa Natura 2000, en l'espai ZEPA Serra de Martés-Muela de Cortes, per la qual cosa, d'acord amb l'article 3.2.b, cal determinar si el projecte el pot afectar.  
D'acord amb l'article 3.2 del Reial Decret Legislatiu 1/2008 d'11 de gener, modificat per la Llei 6/2010, de 24 de març, l'òrgan ambiental decidirà sobre la necessitat d'avaluació d'impacte ambiental dels projectes no inclosos en el seu annex I que puguen afectar directament o indirectament els espais de la Xarxa Natura 2000 i dels projectes inclosos en el seu annex II. La decisió, serà motivada i pública.  
  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx, a la Direcció General d'Avaluació Ambiental i Territorial, la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Es considera que el projecte d'execució d'un depòsit i una casa de bombes, que formaran part del subsistema sísmic de protecció contra incendis de la Central Nuclear de Cofrentes, no requerix una avaluació d'impacte ambiental, atés que s'ubica dins de les instal·lacions de la CNC, que no es preveu afecció sobre la Xarxa Natura 2000 i que, d'acord amb els criteris de l'annex III del Reial Decret Legislatiu 1/2088, d'11 de gener, no comporta afeccions significatives sobre el medi ambient.  
  
Segon  
Notificar a les persones interessades que contra esta resolució, per ser un acte de tràmit, no es pot interposar cap recurs; sense perjuí que es puguen utilitzar els mitjans que, en defensa dels seus drets, estimen pertinents.  
  
Tercer  
Publicar en el Diari Oficial de la Comunitat Valenciana esta resolució, d'acord amb el que disposa l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes.  
  
València, 6 de febrer de 2015.- El director general d'Avaluació Ambiental i Territorial: Juan Giner Corell».  
  
«Resolució  
Expedient 258/1622-ZWN  
Títol: Projecte Bàsic del Centre Alternatiu de Gestió d'Emergències en la Central Nuclear de Cofrentes.  
Promotor: Central Nuclear de Cofrentes.  
Autoritat substantiva: Ajuntament de Cofrentes (llicència urbanística ref. 19/2013).  
Localització: CNC, terme municipal de Cofrentes (València).  
Projecte presentat  
El projecte té per objecte la construcció d'un nou edifici destinat a centre alternatiu de gestió d'emergències (CAGE). Se situarà sobre la zona nord-est del pàrquing principal. Este emplaçament complix amb els condicionants imposats en l'informe K93-5A072, que requerix una distància mínima a determinats elements de la central i situar-se en cota no inundable. D'altra banda, s'ha triat este emplaçament per la seua fàcil localització des de l'accés principal de la CNC.  
  
L'edifici serà rectangular, d'una sola planta, amb dimensions de 34 m x 30 m. Atés que ocupa una zona de pàrquing, el terreny ja es troba esplanat. Es desmantellaran les construccions existents. Serà necessari desviar les canalitzacions elèctriques soterrades en la parcel·la i els sistemes de drenatge i dissenyar connexions per al subministrament elèctric, d'aigua potable i una canonada de sanejament. Es dissenya amb els sistemes necessaris per a ser utilitzat tant en condicions ordinàries de funcionament (amb sala de reunions, sala de comunicacions, sala de conferències, etc.) com en cas d'emergència (dormitoris, rebost, zona de descontaminació, sala de màquines i altres).  
Tramitació administrativa  
L'Ajuntament de Cofrentes, tramita la sol·licitud de llicència urbanística per a la construcció de les instal·lacions del sistema de protecció contra incendis en la Central Nuclear de Cofrentes (CNC). Atés que les instal·lacions indicades s'ubiquen en la Xarxa Natura 2000, s'ha rebut amb data 3 de desembre de 2014 una consulta sobre la necessitat de sotmetre el projecte a avaluació d'impacte ambiental.  
L'Ajuntament remet còpies de:  
- El projecte definitiu de maig de 2014 i l'estudi d'integració paisatgística.  
- Informe favorable de 2 d'agost de 2013, de la Secretaria General del Consell de Seguretat Nuclear (CSN). Este informe fa referència també a l'adaptació d'altres dependències de la CNC (ref. municipal 23/2013 i 28/2013), que no suposen elements nous. Amb data 1 d'octubre de 2014, s'emet un informe nou favorable basant-se en la nova alternativa.  
- Informe favorable en matèria de paisatge de 25 de setembre de 2013, del Servici d'Infraestructura Verda i Paisatge. Es referix al projecte original.  
- Informe en matèria d'inundabilitat de 28 de novembre de 2013, del Servici d'Ordenació del Territori, que assenyala que el projecte no es troba afectat per risc d'inundació conforme al PATRICOVA.  
  
- Resolució de 5 d'agost de 2014, de la Direcció General de Medi Natural, relativa a este projecte. També s'inclou una resolució anterior, de 21 d'agost de 2013, relativa a l'alternativa inicialment valorada.  
  
- Informe emés per la Subdirecció General d'Emergències i Planificació, de 30 de juliol de 2013, que no formula observacions.  
Consideracions ambientals  
El projecte té per objecte complir un requisit del CSN arreplegat en la instrucció tècnica complementària CSN/ITC/SG/COF/12/01, imposat a totes les centrals nuclears espanyoles en funcionament. D'acord amb esta instrucció tècnica complementària (ITC), s'executarà el CAGE, des del qual gestionar els accidents postulats en les proves de resistència de centrals nuclears europees, realitzades després de l'accident patit per la central nuclear de Fukushima-Daiichi al març de 2011, d'acord amb l'informe del CSN de data 2 d'agost de 2013.  
El projecte queda inclòs en l'interior de la parcel·la ocupada per les instal·lacions de la CNC. Estes es troben situades al costat del riu Xúquer. El risc d'inundació associat al llit indicat no afecta la ubicació del nou edifici. Tota la parcel·la està inclosa en l'àmbit de la Xarxa Natura 2000, en l'espai ZEPA Serra de Martés-Muela de Cortes.  
  
Amb relació a la RN2000, s'ha emés, per part del seu òrgan gestor (Direcció General de Medi Natural), una resolució de valoració preliminar de repercussions de data 5 d'agost de 2014, segons la qual el projecte no tindrà efectes apreciables sobre la RN2000, per la qual cosa no ha de sotmetre's a una avaluació detallada dels seus efectes sobre esta.  
  
El projecte es va redactar inicialment (2013) amb una ubicació contigua a l'actual per l'est, la qual s'ha descartat finalment per l'afecció a una zona actualment lliure d'edificació, amb un cert relleu i vegetació natural, que implicava realitzar moviments de terra significatius. Atés que la localització definitiva és contigua a la inicial i que implica moviments de terres de menor envergadura, es considera que afavorix la integració paisatgística de l'edifici. Així mateix, es facilita l'accés a l'edifici al situar-lo sobre l'esplanada principal de la central i es reduïx el cost econòmic al reduir el volum de desmunt. No hi ha diferència amb relació a les previsions del PATRICOVA.  
No s'identifiquen altres òrgans amb competències en matèria ambiental que puguen resultar afectats per la realització del projecte. L'Ajuntament tramita la llicència d'obres, per la qual cosa és l'òrgan substantiu, als efectes de la normativa en matèria d'impacte ambiental.  
Des del punt de vista ambiental, les característiques principals del projecte permeten apreciar que:  
- El projecte es desenrotlla en l'interior de les instal·lacions de la CNC, sense afectar el seu entorn exterior, per la qual cosa no s'incrementa l'ocupació de terrenys.  
- Es tracta d'un requisit de seguretat que permet gestionar adequadament una potencial situació d'emergència. No s'alteren les condicions de disseny i d'explotació de la central nuclear.  
- Es tracta d'un àmbit ja alterat, per la qual cosa no es produïx afecció sobre elements naturals. En particular, no es preveu afecció sobre la RN2000.  
- S'incorporen els canvis necessaris en els servicis existents per a mantindre les condicions de drenatge de la zona i s'inclouen en el projecte els sistemes de subministraments (aigua i electricitat) i evacuació d'aigües residuals de l'edifici.  
- Els residus generats per la construcció del projecte s'hauran de gestionar adequadament a través de gestors autoritzats. No es preveuen altres afeccions significatives associades al projecte.  
Consideracions jurídiques  
Les centrals nuclears es troben sotmeses a l'avaluació d'impacte ambiental, d'acord amb la normativa bàsica d'avaluació d'impacte ambiental (Reial Decret Legislatiu 1/2008, d'11 de gener, annex I, grup 3.b.2. No obstant això, el projecte consistix en una instal·lació auxiliar de la central nuclear de Cofrentes que millora la seguretat del conjunt sense alterar les condicions de la seua explotació. A pesar d'això, tota la instal·lació es troba situada en l'àmbit de la Xarxa Natura 2000, en l'espai ZEPA Serra de Martés-Muela de Cortes, per la qual cosa, d'acord amb l'article 3.2.b, cal determinar si el projecte el pot afectar.  
  
D'acord amb l'article 3.2 del Reial Decret Legislatiu 1/2008, d'11 de gener, modificat per la Llei 6/2010, de 24 de març, l'òrgan ambiental decidirà sobre la necessitat d'avaluació d'impacte ambiental dels projectes no inclosos en el seu annex I que puguen afectar directament o indirectament els espais de la Xarxa Natura 2000 i dels projectes inclosos en el seu annex II. La decisió serà motivada i pública.  
  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Es considera que el projecte d'execució d'un nou edifici per a albergar el centre alternatiu de gestió d'emergències (CAGE) en la central nuclear de Cofrentes, no requerix avaluació d'impacte ambiental, atés que s'ubica dins de les instal·lacions de la CNC, que no es preveu afecció sobre la Xarxa Natura 2000 i que, d'acord amb els criteris de l'annex III del Reial Decret Legislatiu 1/2088, d'11 de gener, no comporta afeccions significatives sobre el medi ambient.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que, en defensa dels seus drets, estimen pertinents.  
  
Tercer  
Publicar en el Diari Oficial de la Comunitat Valenciana esta resolució, d'acord amb el que disposa l'article 17 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes.  
  
València, 6 de febrer de 2015.- El director general d'Avaluació Ambiental i Territorial: Juan Giner Corell».  
  
València, 27 de febrer de 2015.- El director general d'Avaluació Ambiental i Territorial: Juan Giner Corell.